## Nuria Montes informa el Comité de Vaga de Sitval del full de ruta per a signar un nou acord d’equiparació salarial

*** La consellera d’Innovació, Indústria, Comerç i Turisme s’ha reunit amb els membres d’UGT, CCOO, Intersindical i CSIF en qualitat de representants dels treballadors de les estacions de les ITV
* Nuria Montes ha agraït als treballadors l'exercici de responsabilitat que han fet en paralitzar la convocatòria de vaga que tenien convocada a partir d’este dilluns passat**

La consellera d’Innovació, Indústria, Comerç i Turisme, Nuria Montes, com a presidenta del Consell d’Administració de la Societat Valenciana d’Inspecció Tècnica de Vehicles SA (Sitval), ha exposat este dimecres al Comité de Vaga de l’entitat el full de ruta que portarà l’Administració valenciana per a signar un nou acord d’equiparació salarial.

La consellera, juntament amb el secretari autonòmic d’Indústria, Felipe Carrasco, i el nou director general de Sitval, Javier López Mora, s’ha reunit amb els membres d’UGT, CCOO, Intersindical i CSIF en qualitat de representants dels treballadors de les estacions d’ITV de la Comunitat Valenciana. La reunió ha tingut lloc a les dependències de la Ciutat Administrativa 9 d’Octubre de València.

Nuria Montes ha agraït als treballadors l’“exercici de responsabilitat que han fet en paralitzar la convocatòria de vaga que tenien convocada a partir d’este dilluns passat”.

A continuació, la consellera ha exposat el full de ruta, que implica establir una nova proposta d’acord que permeta realitzar un cronograma de posada en marxa de tota la maquinària administrativa necessària per a disposar dels informes favorables que sustenten l’acord.

S’ha consensuat entre tots els assistents la necessitat de garantir la seguretat jurídica en tots i cada un dels passos que es facen per a aconseguir eixe nou acord laboral.

Nuria Montes els ha fet saber que, “per al Govern de la Generalitat, tot el capital humà de Sitval és absolutament necessari”, i hi ha afegit que “qualsevol incidència no només pot perjudicar els seus treballadors i la mateixa entitat, sinó que perjudicaria els milers d’usuaris de les ITV de la Comunitat Valenciana que bastant han patit el desastre de gestió heretat de l’anterior equip de govern de la Generalitat”.

Per a la responsable d’Innovació, Indústria, Comerç i Turisme, com ja ho ha manifestat, “la prioritat ha sigut en tot moment, i ho continuarà sent, donar continuïtat a un servei que afecta els ciutadans, els transportistes, els taxistes i totes aquelles persones que depenen d’un vehicle, sobretot per a treballar i per a viure”.

**Sitval en xifres**

Sitval és una empresa pública que té com a objecte la prestació del servei públic d’inspecció tècnica de vehicles (ITV). Com a tal empresa pública va començar a funcionar prestant el servei per primera vegada en règim de gestió directa el 27 de febrer passat en unes estacions i el 4 de març en unes altres; la data de finalització d’esta concessió era el 3 de març de 2023.

Sitval compta amb estacions fixes a Alacant, Alcoi, Benidorm, Elda, Elx, Novelda, Ondara, Orihuela, Pilar de la Horadada, Redován, Torrevieja i Villena, a la província d’Alacant; Castelló de la Plana, Vila-real i Vinaròs, a la de Castelló, i Alzira, Catarroja, Gandia, Llíria, Massalfassar, Ontinyent, Riba-roja de Túria, Sagunt, San Antonio de Benagéber, Utiel, València (Campanar), València (Vara de Quart) i Xàtiva, a València.

Junt amb les anteriors disposa de 15 estacions mòbils a la província d’Alacant, 27 a la de Castelló i 18 a la de València. També té 67 estacions especialment destinades a la inspecció dels vehicles agrícoles.

Fecha: 04/10/2023